Bovillae

**Bovillae** (lat.; ) oli antiikin aikainen kaupunki Latiumissa Italiassa. Se sijaitsi nykyisen Marinon kunnan Frattocchien kylän paikalla.

## Maantiede

Bovillaen kaupunki sijaitsi Latiumissa Via Appian varrella 12 roomalaista mailia eli noin 18 kilometriä kaakkoon Roomasta. Varsinainen kaupunki sijaitsi jonkin matkan päässä Via Appialta oikealle eli etelään, ja poikkitie eli *diverticulum*, joka johti sinne, erkani valtatiestä 12. mailipylvään kohdalta. *[[Tabula Peutingeriana]]ssa* mainitun tieaseman on täytynyt sijaita tässä pisteessä, joten on selvää, että etäisyyden tulisi olla XII eikä siinä mainittu X.

## Historia

Bovillae oli vanha latinalainen kaupunki ja yksi niistä kaupungeista, joiden perustamisen kerrotaan nimenomaisesti liittyvän Alba Longasta tulleeseen siirtokuntaan. Sen asukkaat näyttävätkin pitäneen yllä erityistä yhteyttä tuohon kaupunkiin, mistä osoituksena on, että he ottivat keisarikauden aikaisissa piirtokirjoituksissa itselleen nimityksen ”*Albani Longani Bovillenses*”. Muutoin kaupungin asukkaasta käytettiin etnonyymiä *Bovillanus*, kreikaksi *Boïllanos* ().

Alban tuhon jälkeen Bovillaesta tuli itsenäinen kaupunki, ja se oli yksi niistä kolmestakymmenestä, jotka vuonna 493 eaa. muodostivat latinalaisliiton. Tämän vuoksi sen mainitaan vielä paljon myöhempinäkin aikoina osallistuneen uhritoimituksiin Albanus-vuorella. Sekä Dionysios Halikarnassoslainen että Plutarkhos mainitsevat Bovillaen niiden kaupunkien joukossa, jotka volskit valtasivat Coriolanuksen johdolla; ensin mainittu kuvaa kaupungin tuolloin yhdeksi Latiumin merkittävimmistä. Sen nimeä ei kuitenkaan mainita enää roomalaisten ja volskien välisen sodan aikana. Florus tosin kertoo roomalaisten viettäneen triumfin Bovillaesta saadun voiton kunniaksi, mutta tätä on arveltu erehdyksi tai retoriseksi epätarkkuudeksi.

Kuten monet muutkin latinalaiskaupungit, Bovillae näyttää rappeutuneen tasavallan loppuaikoina, ja vaikka Sulla perusti sinne *[[colonia]]n* eli sotilassiirtokunnan, puhuu Cicero siitä omana aikanaan köyhänä ja rappeutuneena paikkana, joka silti säilytti *[[municipium]]in* asemansa. Via Appian varrella, aivan Bovillaen lähellä, tapahtui Milon suorittama Clodiuksen surma, minkä vuoksi Cicero viittaa tapahtumaan ilmaisulla ”*pugna Bovillana*”, ”bovillalainen tappelu".

Augustuksen ruumis pysähtyi Bovillaessa matkalla Roomaan, ja sitä oli vastassa roomalaisista ritareista koostunut saattue, joka kuljetti sen sieltä pääkaupunkiin. Juliusten suvulla näyttäisi olleen tätä ennenkin erityisiä uskonnollisia menoja tai etuoikeuksia Bovillaessa, todennäköisesti heidän albalaisen alkuperänsä vuoksi; ja tämän tapauksen jälkeen Tiberius rakennutti sinne Juliusten suvun kappelin tai *sacrariumin* sekä pani alulle juhlakisat (*ludi circenses*) suvun kunniaksi, joita vietettiin vielä jonkin aikaa myöhemminkin.

Näiden suosionosoitusten ansiosta sekä siksi, että Bovillae sijaitsi Via Appian varrella niin lyhyen matkan päässä Roomasta – mistä syystä sekä Propertius että Ovidius kutsuvat sitä ilmaisulla ”*suburbanae Bovillae*” (”esikaupungin Bovillae”) – kaupunki näyttää toipuneen rappiotilastaan ja kehittyneen keisarikauden aikana varsin vauraaksi municipiumiksi.

Kaupungin nimi esiintyy viimeisen kerran *Tabula Peutingerianassa*, tosin vääristyneessä muodossa *Bobellas*. Sen tuhoutumisen ajankohtaa ei tunneta, mutta näyttää siltä, että se lakkasi täysin olemasta keskiajalla, niin että jopa sen sijainti unohtui. Paikan arkeologiset kaivaukset alkoivat 1800-luvulla.

## Rakennukset ja löydökset

Bovillaen paikalta on löydetty muun muassa circuksen jäännökset; se liittyy todennäköisesti edellä mainittuihin juhlakisoihin. Löytöihin lukeutuvat myös pienen teatterin sekä Juliusten suvun pyhäköksi arvellun rakennuksen rauniot. Hyvin vanhaa tyyliä edustava alttari, jossa on kaiverrus ”*Vediovei patrei gentiles Juliei*”, vahvistaa tämän suvun varhaisen yhteyden Bovillaeen.

## Lähteet

## Aiheesta muualla